ইংল্যান্ডের বিরুদ্ধে জীবনের তৃতীয় টেস্টেই ত্রিশতরান করে ফেললেন করুণ নায়ার। বয়স মাত্র ২৫, অথচ এর মধ্যেই বিশ্বক্রিকেটের দরবারে সর্বাধিক চর্চার জায়গায় নিজেকে নিয়ে গিয়েছেন এই তরুণ প্রতিভা। এদিনের পারফরম্যান্সের পরে তিনি ছুঁয়ে ফেলেছেন বীরেন্দ্র সহবাগের রেকর্ড। অথচ এই দিনটা নাকি আসতই না করুণের জীবনে। ভাগ্য সঙ্গ না দিলে বহুদিন আগেই পৃথিবীর মায়া ত্যাগ করতে হত তাঁকে। আর সেদিন যদি করুণ তারাদের দেশে চলে যেতেন তাহলে চেন্নাইয়ে আজ দেখা যেত না অসাধারণ এক ইনিংস। অসামান্য  এক প্রতিভাকে হারাত ক্রিকেট দুনিয়া। করুণের তিনশোর পরে প্রকাশিত হয়েছে এই খবর।
চলতি বছরের জুলাই মাসে ভয়ঙ্কর এক বিপর্যয়ের সম্মুখীন হয়েছিলেন করুণ। কেরলের পম্পা নদীতে ডুবে গিয়েছিলেন তিনি। একটি ছোট্ট নৌকায় করুণ-সহ আরও ১০০ জন যাত্রী ছিলেন। সাঁতার জানতেন না এই তরণ ক্রিকেটার। আচমকা নৌকাটি ডুবে যায়। উদ্ধারকারী দল সময়মতো ঘটনাস্থলে চলে এসে পরিস্থিতি সামাল দেয়। করণকে উদ্ধারও করেন তাঁরা। সেই দিনের ভয়াবহ অভিজ্ঞতার কথা আজও ভোলেননি করুণ। তাঁর স্মৃতিতে জীবন্ত সেই দিনের ভয়াল স্মৃতি। এদিন ত্রিশতরানের পর মৃত্যুর হাত থেকে বেঁচে ফেরার সেই কাহিনি  দর্শকদের জানান তিনি। করুণের এই অভিজ্ঞতা জানার পরে চোখ কপালে উঠেছে সবার। কথায় আছে, ‘রাখে হরি, মারে কে’। করুণ নায়ারের ক্ষেত্রে দিব্যি খেটে যায় কথাগুলো।